CELEX: 31992D0067
Language: el
Date: 1991-12-20 00:00:00
Title: 92/67/ΕΟΚ: Απόφαση της Επιτροπής της 20ής Δεκεμβρίου 1991 σχετικά με το πολυετές πρόγραμμα προσανατολισμού της υδατοκαλλιέργειας (1992-1996) που υπέβαλε η Ελλάδα στο πλαίσιο του κανονισμού (ΕΟΚ) αριθ. 4028/86 (Το κείμενο στην ελληνική γλώσσα είναι το μόνο αυθεντικό)

Avis juridique important

|

31992D0067

92/67/ΕΟΚ: Απόφαση της Επιτροπής της 20ής Δεκεμβρίου 1991 σχετικά με το πολυετές πρόγραμμα προσανατολισμού της υδατοκαλλιέργειας (1992-1996) που υπέβαλε η Ελλάδα στο πλαίσιο του κανονισμού (ΕΟΚ) αριθ. 4028/86 (Το κείμενο στην ελληνική γλώσσα είναι το μόνο αυθεντικό)  

Επίσημη Εφημερίδα αριθ. L 029 της 05/02/1992 σ. 0024 - 0026

ΑΠΟΦΑΣΗ ΤΗΣ ΕΠΙΤΡΟΠΗΣ  της 20ής Δεκεμβρίου 1991  σχετικά με το πολυετές πρόγραμμα προσανατολισμού της υδατοκαλλιέργειας (1992-1996) που υπέβαλε η Ελλάδα στο πλαίσιο του κανονισμού (ΕΟΚ) αριθ. 4028/86  (Το κείμενο στην ελληνική γλώσσα είναι το μόνο  αυθεντικό)  (92/67/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με κοινοτικές ενέργειες για τη βελτίωση και τη προσαρμογή των διαρθρώσεων του τομέα της αλιείας και της υδατοκαλλιέργειας (1), όπως τροποποιήθηκε τελευταία από τον  κανονισμό (ΕΟΚ) αριθ. 3944/90 (2), και ιδίως τα άρθρα 2 και 4,  Εκτιμώντας:  ότι οι διαρθρωτικές πολιτικές που εφαρμόζονται από την Κοινότητα στον τομέα της υδατοκαλλιέργειας πρέπει να εξασφαλίζουν στόχους ανάπτυξης συμβιβάσιμους με το σύνολο των κοινοτικών πολιτικών και να συμβάλλουν στη δημιουργία του κοινού οικονομικού χώρου-   ότι οι εν λόγω στόχοι πρέπει να συμβάλλουν στην επίτευξη μιας μεγαλύτερης οικονομικής και κοινωνικής συνοχής, επιτρέποντας ταυτόχρονα να λειτουργήσουν οι κανόνες της αγοράς-  ότι είναι πιο σημαντικό να δημιουργηθούν οι κατάλληλες συνθήκες για την ανάπτυξη από το να περιορίζεται κανείς σε συγκεκριμένες δράσεις-  ότι πρέπει να εξασφαλισθεί, σε γενικό και ενιαίο πλαίσιο, ο συντονισμός των παρεμβάσεων των διαρθρωτικών οργάνων τόσο σε κοινοτικό επίπεδο όσο και σε επίπεδο κρατών μελών-  ότι υπάρχει αλληλοεξάρτηση μεταξύ της υδατοκαλλιέργειας και του φυσικού περιβάλλοντος στο οποίο αναπτύσσεται η τελευταία και ότι η υδατοκαλλιέργεια μπορεί, υπό ορισμένες συνθήκες, να έχει άλλοτε θετικό και άλλοτε αρνητικό αντίκτυπο στο περιβάλλον-  ότι οι οδηγίες του Συμβουλίου 91/67/ΕΟΚ (3), 91/492/ΕΟΚ (4) και 91/493/ΕΟΚ (5) εναρμονίζουν τους κανόνες οι οποίοι εφαρμόζονται στις υδατοκαλλιέργειες σχετικά με την υγεία των ζώων και τη δημόσια υγεία-  ότι οι περιορισμοί που επιβάλλονται από το χώρο, και κυρίως ο έντονος ανταγωνισμός για την εκμετάλλευση των ακτών αποτελούν έναν απ' τους μεγαλύτερους περιορισμούς στην ανάπτυξη της υδατοκαλλιέργειας και, ως εκ τούτου, είναι αναγκαίο να προωθηθεί μια  πολιτική καθορισμού των χώρων υδατοκαλλιέργειας οι οποίοι ευνοούν την ανάπτυξη αυτής της δραστηριότητας, που θα είναι εναρμονισμένη με το τοπίο καθώς και τις πρωτοβουλίες εξυγίανσης των ακτών-  ότι το μέλλον της υδατοκαλλιέργειας βασίζεται επίσης στην ικανότητα του κλάδου να διαφοροποιεί την παραγωγή, μέσω της εκμετάλλευσης πειραματικών υδατοκαλλιεργειών και προτύπων σχεδίων που είναι αποτέλεσμα ερευνητικών εργασιών-  ότι η ελληνική κυβέρνηση διαβίβασε στην Επιτροπή, στις 30 Απριλίου 1991, πολυετές πρόγραμμα προσανατολισμού για την υδατοκαλλιέργεια ονομαζόμενο κατωτέρω "το πρόγραμμα"- ότι, στις 7 Οκτωβρίου 1991, ανακοίνωσε τις τελευταίες συμπληρωματικές πληροφορίες  σχετικά με το πρόγραμμα αυτό-  ότι το πρόγραμμα αποσκοπεί στην αξιοποίηση και στη βελτίωση της διαχείρισης των ποταμών, λιμνών και λιμνοθαλασσών, στην αύξηση της παραγωγής της υδατοκαλλιέργειας της Ελλάδας καθώς και στην προστασία και το σεβασμό προς το περιβάλλον και τη βελτίωση των  υγειονομικών μέτρων υδατοκαλλιέργειας στην Ελλάδα- ότι οι επενδύσεις της τάξεως των 95,5 εκατομμυρίων Ecu (εκ των οποίων 5,9 εκατομμύρια Ecu προβλέπονται στα πλαίσια των ΟΜΠ), κρίνονται αναγκαίες από το κράτος μέλος για την υλοποίηση του προγράμματος  αυτού- ότι η έγκριση του πολυετούς προγράμματος προσανατολισμού δεν προεικάζει μια μετέπειτα επιλογή των ατομικών επενδυτικών σχεδίων-  ότι το πρόγραμμα αφορά το σύνολο των διαρθρωτικών πολιτικών που εφαρμόζονται στον τομέα της υδατοκαλλιέργειας του ενδιαφερόμενου κράτους μέλους-  ότι ο τομέας της υδατοκαλλιέργειας αναπτύσσεται σ' ένα εμπορικό πλαίσιο το οποίο χαρακτηρίζεται από εντατικοποίηση του διεθνούς ανταγωνισμού και ότι η εξέλιξη της αγοράς των ειδών υδατοκαλλιέργειας θα μπορούσε να έχει ως συνέπεια την τροποποίηση των  στόχων παραγωγής ορισμένων ειδών-  ότι πρέπει να υπάρχει δυνατότητα χρησιμοποίησης ενός ελαστικού προγραμματισμού που θα βασίζεται στη διαρκή παρακολούθηση της εξέλιξης των συντελεστών παραγωγής και των όρων της αγοράς- ότι, επομένως, κρίνεται αναγκαία η προσεκτική παρακολούθηση αυτού  του προγράμματος και ότι η εν λόγω παρακολούθηση θα είναι δυνατή μόνον εάν θα βασίζεται σε αξιόπιστα στατιστικά δεδομένα που θα δημοσιεύονται κατά περιόδους που θα καλύπτουν το εθνικό έδαφος στο σύνολό του-  ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής για τις Διαρθρώσεις της Αλιείας,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Το πολυετές πρόγραμμα προσανατολισμού για την υδατοκαλλιέργεια (1992-1996) που διαβίβασε η ελληνική κυβέρνηση στις 30 Απριλίου 1991 και συμπληρώθηκε τελευταία στις 7 Οκτωβρίου 1991, και του οποίου τα ουσιαστικά στοιχεία αναφέρονται στο  παράρτημα της παρούσας απόφασης, εγκρίνεται υπό τους όρους της παρούσας απόφασης.  Άρθρο 2  1. Ο προγραμματισμός των μέτρων ανάπτυξης και ορθολογικοποίησης της υδατοκαλλιεργητικής παραγωγής που αναταποκρίνονται στις επενδύσεις που προβλέπονται στο παράρτημα της παρούσας απόφασης πρέπει να τηρεί τις προτεραιότητες που καθορίζονται από  τους διάφορους κανονισμούς, οι οποίοι διέπουν τις κοινοτικές διαρθρωτικές πολιτικές.  2. Κατά την εφαρμογή του προγράμματος πρέπει να δοθεί ιδιαίτερη προσοχή στην αλληλοεξάρτηση μεταξύ της ανάπτυξης του τομέα της υδατοκαλλιέργειας και του περιβάλλοντος καθώς και στους υγειονομικούς όρους των εκτροφών και των προϊόντων τους.  3. Προτεραιότητα θα δοθεί στα επενδυτικά σχέδια για τα οποία το κράτος μέλος παραχωρεί το κατάλληλο ρυθμιστικό πλαίσιο ανάπτυξης της υδατοκαλλιέργειας.  4. Προτεραιότητα θα δοθεί στα σχέδια που εισάγουν καινοτομίες, βασίζονται σε επαρκείς ερευνητικές εργασίες και εξασφαλίζουν έγκαιρα τη διαφοροποίηση της παραγωγής.  5. Οι στόχοι του προγράμματος όσον αφορά την παραγωγή πρέπει να επαληθεύονται τακτικά και να τροποποιούνται, ενδεχομένως, σε συνάρτηση με την εξέλιξη της αγοράς των αλιευτικών προϊόντων και των προϊόντων υδατοκαλλιέργειας.  6. Κατά την εφαρμογή του προγράμματος πρέπει να δοθεί ιδιαίτερη προσοχή στον έλεγχο των εξόδων παραγωγής.  7. Πρέπει να δοθεί ιδιαίτερη προσοχή στην τεχνική βιωσιμότητα των εκτροφών γαρίδων καθώς και στην οικονομική τους αποδοτικότητα.  Άρθρο 3  Εάν κρίνεται αναγκαίο και σε περίπτωση που διαπιστωθεί ότι δεν έχουν πληρωθεί οι όροι στους οποίους υπόκειται η έγκριση του προγράμματος, η Επιτροπή διαβιβάζει σχετικά ανακοίνωση στο κράτος μέλος εντός προθεσμίας έξι μηνών από την 1η Απριλίου  κάθε έτους, είτε βάσει της ανάλυσης των περιοδικών συνοπτικών εκθέσεων που προβλέπονται στο άρθρο 5 του κανονισμού (ΕΟΚ) αριθ. 4028/86 είτε και χωρίς τις τελευταίες.  Άρθρο 4  Η Επιτροπή υπενθυμίζει ότι οι προβλέψεις επενδύσεων που περιέχονται στο παρόν πρόγραμμα δεν προδικάζουν ενδεχόμενες χρηματοδοτικές συνδρομές εκ μέρους της Κοινότητας.  Άρθρο 5  Η παρούσα απόφαση απευθύνεται στην Ελληνική Δημοκρατία. Βρυξέλλες, 20 Δεκεμβρίου 1991. Για την Επιτροπή  Manuel MARIN  Αντιπρόεδρος   (1) ΕΕ αριθ. L 376 της 31. 12. 1986, σ. 7. (2) ΕΕ αριθ. L 380 της 31. 12. 1990, σ. 1. (3) ΕΕ αριθ. L 46 της 19. 2. 1991, σ. 1. (4) ΕΕ αριθ. L 268 της 24. 9. 1991, σ. 1. (5) ΕΕ αριθ. L 268 της 24. 9. 1991, σ. 15.    ΠΑΡΑΡΤΗΜΑ  ΠΟΛΥΕΤΕΣ ΠΡΟΓΡΑΜΜΑ ΠΡΟΣΑΝΑΤΟΛΙΣΜΟΥ ΓΙΑ ΤΗΝ ΥΔΑΤΟΚΑΛΛΙΕΡΓΕΙΑ - ΕΛΛΑΔΑ  Κύριοι κλάδοι  Εσωτερικά ύδατα:  - εντατικές καλλιέργειες: πέστροφα, κυπρίνος, σολομός, χέλι, τιλάκια κ.λπ.,  - εκτατικές καλλιέργειες: κυρίως κέφαλος, κυπρίνος κ.λπ.  Λιμνοθάλασσες: κυρίως κέφαλος, χέλι, λαυράκι, τσιπούρα.  Θαλάσσια ύδατα: κυρίως μύδια και στρείδια (για τα μαλάκια), γαρίδες (για τα καρκινοειδή), λαυράκι και τσιπούρα (για τα ψάρια).  Περιοχές/χώροι  Ολόκληρη η ελληνική επικράτεια.  Περιβάλλον  Επέκταση του δικτύου παρακολούθησης στην ποιότητα των υδάτων υδατοκαλλιέργειας.  Εξυγίανση των υδάτινων οικοσυστημάτων.  Προστασία των απειλούμενων με αφανισμό ειδών.  Έρευνα  Μελέτη της αλληλοεξάρτησης μεταξύ του περιβάλλοντος και των εκτρεφομένων ειδών.  Μελέτη των πρώτων σταδίων ανάπτυξης των διαφόρων εκτρεφομένων ειδών.  Μελέτη της σχέσης κόστους-απόδοσης της προσφερόμενης τροφής (για τα ψάρια και τα καρκινοειδή).  Υδροβιολογική μελέτη των λιμνών και λιμνοθαλασσών με σκοπό την αξιοποίησή τους.  Γενετική έρευνα και διατήρηση των γαμετών.  Παθολογία  Διάγνωση και θεραπεία των διαφόρων ασθενειών των ψαριών, μαλακίων και καρκινοειδών.  Βελτίωση των υγειονομικών μέτρων για την εκτροφή, μεταφορά και μεταποίηση των οργανισμών και προϊόντων που προέρχονται από υδατοκαλλιέργεια και προορίζονται για εμπορία.  Κανονιστικές διατάξεις/χρηματοδότηση των επενδύσεων  Ενίσχυση της νομοθεσίας για να επιτευχθεί η καλή διαχείριση και η αποτελεσματικότητα των μονάδων υδατοκαλλιέργειας.  Για τα εσωτερικά ύδατα, τα θαλάσσια ύδατα και τις λιμνοθάλασσες το ποσό των νέων προβλεπομένων επενδύσεων καθώς και των σχεδίων εκσυγχρονισμού και επέκτασης για το 1992-1996 είναι της τάξεως των 95,5 εκατομμυρίων Ecu, εκ των οποίων επενδύσεις συνολικού  ύψους 5,9 εκατομμυρίων Ecu προβλέπονται για ενέργειες στο πλαίσιο των ολοκληρωμένων μεσογειακών προγραμμάτων για το 1992.  Αγορά  Ανάπτυξη της εθνικής παραγωγής με σκοπό τη βελτίωση του εμπορικού ισοζυγίου της Ελλάδας των προϊόντων υδατοκαλλιέργειας, το οποίο επί του παρόντος είναι ελλειμματικό.  Ανάπτυξη των εξαγωγών των ειδών υψηλής προστιθεμένης αξίας.  Προσανατολισμός της παραγωγής σε συνάρτηση με τις απαιτήσεις της αγοράς.  Προτεραιότητες/στόχοι  Αύξηση της παραγωγής.  Δίκτυο εμπορίας που πρέπει να οργανωθεί σύμφωνα με την κοινοτική νομοθεσία.  Διευκόλυνση της μεταφοράς των προϊόντων με τη δημιουργία κέντρων αποστολής τα οποία λειτουργούν σύμφωνα με τους κοινοτικούς υγειονομικούς κανόνες.  Ανάπτυξη νέων ειδών [σπαρίδες, πλατύψαρα (γλώσσα, καλκάνι), Astacus spp., γατόψαρο κ.λπ.].  Βελτίωση της διαχείρισης ποταμών, λιμνών και λιμνοθαλασσών.